Rīgā, 2024.gada 30.maijā

Drabešu Jaunās pamatskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Drabešu Jaunā pamatskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomu “Iekļaujoša vide”, tās kvalitātes līmenis ir “labi”, bet kvalitātes jomu “Atbilstība mērķiem”, “Kvalitatīvas mācības” un “Laba pārvaldība” kvalitātes līmenis ir “ļoti labi”[[1]](#footnote-1), kas nozīmē, ka skola sekmīgi un proaktīvi veic darbu nepieciešamo pārmaiņu ieviešanā:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Ļoti labi** |
| **Kvalitatīvas mācības** | **Ļoti labi** |
| **Iekļaujoša vide** | **Labi** |
| **Laba pārvaldība** | **Ļoti labi** |

Drabešu Jaunās pamatskolas stiprā puse ir mērķtiecīgi organizēts, monitorēts, sistemātisks un sistēmisks darbs ar katra skolēna individuālajām vajadzībām, zināšanām, spējām un interesēm, ikdienas darbā diferencējot un individualizējot mācību metodes un paņēmienus, nodrošinot vienotu pedagoģisko pieeju un izpratni katra skolēna izaugsmei, kā arī īpaši organizētas un individualizētas trīs pušu *portfolio* sarunas un izveidotā sistēma mērķtiecīgai programmas Līderis manī” integrācijai ikdienas mācību un audzināšanas procesā, kas apliecina ieguldījuma katra skolēna personības attīstībā un veicina piederības sajūtu iestādei gan skolēniem, gan viņu vecākiem.

Drabešu Jaunajā pamatskolā tiek īstenots kvalitatīvs izglītības process, veikta izglītojamo vērtēšana un notiek sadarbība starp skolēniem, skolotājiem un skolas vadību. Skola realizē iekļaujošu izglītību un vērotajās mācību stundās redzama mācību darba diferenciācija.

Akreditācijas ekspertu komisija jomā “Atbilstība mērķiem” vērtēja arī skolēnu sasniegumus ikdienas mācību procesā un pārbaudes darbos. Tika secināts, ka pamatā vidējie sasniegumi ikdienas mācību procesā atbilst pārbaudes darbos iegūtajiem rezultātiem. 65% skolēnu ikdienas darbā sasniedz labus mācību rezultātus (vidēji 7 balles un augstāk). Skola ir proaktīvi gatava vērtēšanas pieejas maiņai 2024./25.m.g.

Drabešu Jaunās pamatskolas direktores Kristīnes Paisumas profesionālās darbības vērtējums jomā “Laba pārvaldība” ir novērtēts ar “Ļoti labi”. Direktores profesionālā darbība, pārzinot un pielietojot līderības stratēģijas un taktikas, personiskā atbildība, drosme, pašiniciatīva un ieguldījums stratēģiskās plānošanas un pārmaiņu procesu vadīšanā, kā arī prasme savā darbā apvienot profesionālo un cilvēcisko, sekmē gan personāla, gan skolas dibinātāja uzticību un cieņu, veicina inovāciju ieviešanu skolā un pilnveido katra skolēna un darbinieka izaugsmi, stiprinot organizācijas kultūru.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar skolas direktori, direktores vietnieci, pedagogiem, skolas dibinātāja pārstāvjiem, skolēniem, skolēnu vecākiem.
  2. 9 mācību stundu vērošana.
  3. Skolas apskate kopā ar skolēnu pārstāvjiem.
  4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, aptaujas rezultāti).
  5. Situāciju analīze ar dažādām mērķgrupām par pedagoģijas un skolas aktuālās darbības jautājumiem.
  6. Tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar skolas vadību un pedagogiem, kā arī skolai nezaudēt fokusu uz katra izglītojamā individuālajām zināšanām, prasmēm, iemaņām un talantu attīstību.

Akreditācijas ekspertu komisijas vadītāja Agnese Pūtele

1. Skolas darbību vērtē piecos kvalitātes vērtējuma līmeņos: “nepietiekami”, ”jāpilnveido”, “labi”, “ļoti labi”, “izcili”. [↑](#footnote-ref-1)